卦氣正月為泰，天氣下降，當為雨水；二月大壯，雷在天上，當為驚蟄，先雨水而後驚蟄，亦宜也。驚蟄者，萬物出乎震，震為雷也；清明者，萬物齊乎巽，巽為風也，巽潔齊而曰：清明，清明乃潔齊之義；穀雨三月中，自雨水後土膏脈動，至此又雨，則土脈生物，所以滋五穀之種也；小滿四月中，先儒云：小雪後陽一日生一分，積三十日，生三十分而成一晝，為冬至，小滿後陰生亦然夫。
至若三月中穀雨，五月中芒種，此二氣獨指穀麥言，穀必原其生之始，穀種於春，得木之氣，殘於秋，金剋木也；麥必要其成之終，麥種於秋，得金之氣，成於夏，火剋金也；六月節小暑，六月中大暑，夏至後暑已盛不當又謂之小，殊不知易曰：寒往則暑來，暑往則寒來，寒暑相推而歲成焉，通上半年之半皆可謂暑，通下半年之半皆可謂寒。正月暑之始，十二月寒之終，而曰：大暑、小暑者，不過上半年之辭耳。六月中暑之極，故謂大，然未至於大則猶為小也；七月中處暑，七月暑之終，寒之始，大火西流，暑氣於是乎處矣，處者隱也，藏伏之義也；白露八月節，寒露九月節，秋木屬金，金色白，金氣寒白者，露之色，寒者露之氣，先白而氣始寒，固有漸也，九月中霜降露寒，始結為霜也；立冬後曰：小雪、大雪寒氣始於露，中於霜，終於雪，霜之前為露，霜由白而始寒，霜之後為雪，雪由小而至大，皆有漸也；至小寒大寒，《豳風》云：「一之日觱（ㄅ一ˋ）發，二之日栗烈」徉發氣寒，故十一月之餘為小寒，栗烈氣寒，故十二月之終為大寒也。
大抵合而言之，上半年主長生，曰：雨、曰：雷、曰：風，皆生之氣，下半年主生成，曰：露、曰：霜、曰：雪，皆成之氣。下半年言天時，不言農時，農時莫急於春夏也。先儒云：變者化之漸、化者變之成，立春雨水後寒氣漸變，至立夏則寒盡化為暑矣。